**Valsts Atbalsta Paziņojums**

***Grozījumi valsts atbalsta programmā Nr.SA.33324 “Nākamās paaudzes tīkli lauku teritorijās”***

2023. gads

# **Satura rādītājs**

[**Satura rādītājs** 2](#_Toc135655113)

[**Saīsinājumi / lietotie termini** 3](#_Toc135655114)

[**Ievads** 5](#_Toc135655115)

[**1. Sadaļa: Informācija par atbalsta pasākuma “Nākamās paaudzes tīkli lauku teritorijās” (SA.33324; 2011/N) ieviešanu** 6](#_Toc135655116)

[**1.1. Eiropas Komisijas 2011. gada 9. novembra lēmums un atbalsta pasākuma īstenošanas gaita** 6](#_Toc135655117)

[**1.1.1. EK lēmuma ietvars** 6](#_Toc135655118)

[**1.1.2. Atbalsta pasākuma ieviešana** 7](#_Toc135655119)

[**1.1.3. Nacionālā tiesiskā bāze valsts atbalsta pasākuma īstenošanai** 8](#_Toc135655120)

[**1.1.4. VAP Nr.SA.33324 finansējums** 8](#_Toc135655121)

[**1.2. Izmaiņas faktiskajā situācijā** 8](#_Toc135655122)

[**2. Sadaļa: Plānotā valsts atbalsta izvērtējums** 11](#_Toc135655123)

[**2.1. Informācija par plānoto atbalstu** 11](#_Toc135655124)

[**2.2. Plānotā atbalsta saderīguma analīze** 12](#_Toc135655125)

[**2.2.1. Saimnieciskās darbības, kas tiks veicinātas atbalsta rezultātā** 12](#_Toc135655126)

[**2.2.2. Stimulējošā ietekme** 13](#_Toc135655127)

[**2.2.3. Atbalsta pozitīvā ietekme** 14](#_Toc135655128)

[**2.2.4. Nepieciešamība pēc valsts iejaukšanās – tirgus nepilnība** 14](#_Toc135655129)

[**2.2.6. Atbalsta samērīgums** 16](#_Toc135655130)

[**2.2.7. Atlases procedūra** 16](#_Toc135655131)

[**2.2.8. Tehnoloģiju neitralitāte** 16](#_Toc135655132)

[**2.2.5. Pētījumi / sabiedriskā apspriešana / regulatīvo iestāžu atzinumi** 16](#_Toc135655133)

[**2.2.9. Vairumtirdzniecības piekļuve** 18](#_Toc135655134)

[**2.2.10. Galalietotāji** 18](#_Toc135655135)

[**2.2.11. Pakāpeniska ar atbalsta pasākumu aptverto apgabalu izslēgšana** 18](#_Toc135655136)

[**2.2.12. Atsevišķa grāmatvedības uzskaites vešana** 18](#_Toc135655137)

[**2.2.13. Atbalsta pārmaksas atmaksāšana** 18](#_Toc135655138)

[**2.2.14. Atbalsta pārredzamība** 19](#_Toc135655139)

[**2.2.15. Atbalsta negatīvā ietekme uz konkurenci un tirdzniecību** 19](#_Toc135655140)

# **Saīsinājumi / lietotie termini**

| **Saīsinājums / termins** | **Skaidrojums** |
| --- | --- |
| CFLA | Centrālā finanšu un līgumu aģentūra – Sadarbības iestāde. |
| EK | Eiropas Komisija. |
| EK lēmums | Eiropas Komisijas 2011. gada 9. novembra lēmums valsts atbalsta lietā Nr. SA.33324 (2011/N) – Nākamās paaudzes tīkli lauku teritorijās.Pieejams vietnē:LV: < https://ec.europa.eu/competition/state\_aid/cases/241947/241947\_1276707\_111\_2.pdf>.EN: < https://ec.europa.eu/competition/state\_aid/cases/241947/241947\_1276709\_83\_2.pdf>. |
| ERAF finansējums | Eiropas Reģionālā attīstības fonda finansējums |
| LESD | Līgums par Eiropas Savienības darbību. |
| LVRTC | VAS “Latvijas Valsts radio un televīzijas centrs”. |
| MK noteikumi Nr.79 (VAP 1. kārtai) | Ministru kabineta 2012.gada 24.janvāra noteikumi Nr.79 “Noteikumi par darbības programmas “Infrastruktūra un pakalpojumi” papildinājuma 3.2.2.3.aktivitāti “Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)”Pieejams vietnē:[Noteikumi par darbības programmas "Infrastruktūra un pakalpojumi" papildinājuma 3.2.2.3.aktivitāti "Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)" (likumi.lv)](https://likumi.lv/ta/id/243615-noteikumi-par-darbibas-programmas-infrastruktura-un-pakalpojumi-papildinajuma-3223aktivitati-elektronisko-sakaru-pakalpojumu-vienlidzigas-pieejamibas-nodrosinasana-visa-valsts-teritorija-platjoslas-tikla-attistiba) |
| MK noteikumi Nr.664 (VAP 2.kārtai) | Ministru kabineta noteikumi 2015. gada 24. novembra Nr. 664 “Darbības programmas "Izaugsme un nodarbinātība” 2.1.1. specifiskā atbalsta mērķa “Uzlabot elektroniskās sakaru infrastruktūras pieejamību lauku teritorijās" pirmās projektu iesniegumu atlases kārtas īstenošanas noteikumi”Pieejams vietnē:[Darbības programmas “Izaugsme un nodarbinātība” 2.1.1. specifiskā atbalsta mērķa “Uzlabot elektroniskās sakaru infrastruktūras pieejamību lauku teritorijās” pirmās projektu iesniegumu atlases kārtas īstenošanas noteikumi (likumi.lv)](https://likumi.lv/ta/id/278331-darbibas-programmas-izaugsme-un-nodarbinatiba-2-1-1-specifiska-atbalsta-merka-uzlabot-elektroniskas-sakaru-infrastrukturas) |
| MK rīkojums Nr.826 | Ministru Kabineta 2021.gada 11.novembra rīkojums Nr.826 “Par Elektronisko sakaru nozares attīstības plānu 2021.-2027. gadam”.Pieejams vietnē: < <https://likumi.lv/ta/id/327586-par-elektronisko-sakaru-nozares-attistibas-planu-2021-2027-gadam> >. |
| NGA | Next Generation Access Networks – Nākamās paaudzes piekļuves tīkli (ar datu pārraides ātrumu vismaz 30 Mbit/s). |
| NGN | Next Generation Networks – Nākamās paaudzes tīkli. |
| Optiskā tīkla infrastruktūra | VAP ietvaros izbūvētā optiskā tīkla atvilces maršrutēšanas “vidējās jūdzes” infrastruktūra  |
| OTUK | Ar Satiksmes ministrijas 2012.gada 25.maija rīkojumu Nr.01-03/118 izveidotā Optiskā tīkla uzraudzības komiteja |
| PP | Optiskā tīkla piekļuves punkts |
| Stratēģija „Eiropa 2020” | EK paziņojums Eiropa 2020 “Stratēģija gudrai, ilgtspējīgai un integrējošai izaugsmei” |
| VAP Nr.SA.33324 | Ar EK lēmumu apstiprinātā valsts atbalsta programma Nr.SA.33324 “Nākamās paaudzes tīkli lauku teritorijās”. |
| VAP 1. kārta | VAP Nr.SA.33324 1.kārta:[Platjoslas 1.kārta - LVRTC](https://www.lvrtc.lv/projekti/platjosla/platjoslas-1-karta/) |
| VAP 2. kārta | VAP Nr.SA.33324 2.kārta:[Platjoslas 2.kārta - LVRTC](https://www.lvrtc.lv/projekti/platjosla/platjoslas-2-karta/)  |

# **Ievads**

Eiropas Komisijas (EK) 2011.gada 9.novembrī pieņēma pozitīvu lēmumu un apstiprināja Latvijas plānoto valsts atbalsta programmu Nr.SA.33324 (2011/N) – Latvija Nākamās paaudzes tīkli lauku teritorijās (turpmāk – EK lēmums).

Ar savu lēmumu EK saskaņoja atbalstu optiskās šķiedras atvilces maršrutēšanas (“vidējās jūdzes”) infrastruktūras attīstīšanai un izveidei, lai varētu nodrošināt vairumtirdzniecības platjoslas pakalpojumus lauku teritorijās, kurās NGA atvilces maršrutēšanas platjoslas infrastruktūra nav pieejama un kurās tuvākajos trīs gados privāti ieguldītāji šādus tīklus neplāno attīstīt.

Valsts atbalsta programmu Nr.SA.33324 “Nākamās paaudzes tīkli lauku teritorijās” (turpmāk - VAP Nr.SA.33324) ievieš VAS “Latvijas Valsts radio un televīzijas centrs” (turpmāk – LVRTC), kura uzdevums ir izbūvēt pasīvo atvilces maršrutēšanas optiskā tīkla infrastruktūru, proti, tīklu, bez aktīvām komponentēm. Ieguldījumi aptver tīkla fizisko daļu (kabeļu kanalizācijas caurules, kontrolakas, lūkas, āra sadales skapjus utt.) un optiskās šķiedras kabeļus (“tumšo šķiedru”) (turpmāk – optiskā tīkla infrastruktūra).

VAP Nr.SA.33324 tiek īstenota divās kārtās. VAP 1.kārtas ietvaros no 2012.gada 1.janvāra līdz 2015.gada 31.augustam ir izveidoti 177 optiskā tīkla piekļuves punkti un izbūvēti 1 813 km optisko kabeļu trases. VAP 2.kārtu plānots pabeigt 2023.gadā, kuras ietvaros paredzēts izbūvēt aptuveni 2000 km optiskā tīkla un izveidot aptuveni 220 optiskā tīkla piekļuves punktus.

Ievērojot VAP Nr.SA.33324 nosacījumus, izbūvētajai optiskā tīkla infrastruktūrai tiek nodrošināta vairumtirdzniecības piekļuve vienlīdzīgi visiem elektronisko sakaru komersantiem. Kā to paredz VAP Nr.SA.33324, izveidotajos optiskā tīkla piekļuves punktos ir nodrošināta iespēja vismaz pieciem elektronisko sakaru komersantiem ar vienādiem, nediskriminējošiem nosacījumiem veidot „pēdējās jūdzes” pieslēgumus, lai sniegtu interneta piekļuves pakalpojumus galalietotājiem.

Uz 2023.gada 1.janvāri ir izbūvēti aptuveni 98% no iepriekš plānotā optiskā tīkla infrastruktūras. VAP 2.kārtā ir izbūvēta un ar pieņemšanas un nodošanas aktiem ekspluatācijā pieņemta optiskā tīkla infrastruktūra 1938 km garumā no sākotnēji plānotajiem apmēram 2000 km (informācijai - garums var mainīties pēc tam, kad pēdējie PP tiks izprojektēti un iesniegti Būvvaldē būvniecības akceptam).

Uz 2022. gada 31. decembri saskaņā ar līgumiem, kas noslēgti ar elektronisko sakaru komersantiem, ir iznomāti 2 711 km optisko šķiedru pāru no VAP 1.kārtas ietvaros izveidotās optiskā tīkla infrastruktūras un 2 224 km - no VAP 2.kārtas ietvaros izveidotās optiskā tīkla infrastruktūras. Kopā abās VAP kārtās elektronisko sakaru komersanti uz 2023. gada 31. janvāri nomā 4 935 km optisko kabeļu šķiedru pāru, tālāka pakalpojuma nodrošināšanai - pieslēgumiem mājsaimniecībām, uzņēmumiem, skolām, slimnīcām un citām sabiedriskajām ēkām.

Pievienotajos pielikumos (1., 2. un 3.) ir vizuāla informācija par VAP 2. kārtā un VAP 2. kārtā kopā izbūvēto optiskā tīkla infrastruktūras trasi, kā arī atspoguļo, kuri no VAP 1. kārtas un VAP 2. kārtas optisko kabeļu posmiem uz 2023. gada 31. janvāri ir iznomāti elektronisko sakaru komersantiem.

EK lēmuma 23.punkts nosaka, ka LVRTC VAP Nr.SA.33324 ietvaros izveidotās optiskā tīkla infrastruktūras pārvaldību un vairumtirdzniecības pakalpojumu sniegšanu pakalpojumu sniedzējiem veiks pēc bezpeļņas principa.

Savukārt, EK lēmuma 31. punkts nosaka, ka piekļuvi mazumtirdzniecības platjoslas pakalpojumiem atbalstītajās teritorijās LVRTC nodrošinās par cenu, kas līdzīga pakalpojumu cenām pilsētu teritorijās, tas ir, vairumtirdzniecības cenas būs balstītas vidējās cenās, kuras dominē pilsētu teritorijās, kas nesaņem valsts atbalstu.

Ņemot vērā to, ka VAP Nr.SA.33324 ietvaros izveidotās optiskā tīkla infrastruktūras izmantošanai ir zema efektivitāte, tika meklēti dažādi risinājumi tās paaugstināšanai. Visi alternatīvie risinājumi, kuri tikuši apskatīti un ieviesti praksē, ir atspoguļoti Valsts Atbalsta Paziņojuma Papildinformācijas lapas 2. sadaļā.

Līdz šim ieviestie VAP Nr.SA.33324 ietvaros izveidotās optiskā tīkla infrastruktūras izmantošanas efektivitātes veicināšanas pasākumi, kas neprasa grozījumus EK lēmumā, nenodrošināja nepieciešamo elektronisko sakaru komersantu interesi izmantot optiskā tīkla infrastruktūru visā izveidotajā tīklā.

VAP Nr.SA.33324 ietvaros izveidotās optiskā tīkla infrastruktūras izmantošana un tālāka attīstība ir vitāli svarīga ne tikai elektronisko sakaru nozares attīstībai, bet arī valsts un tās iedzīvotāju konkurētspējas veicināšanai, jo piekļuve ātrgaitas platjoslas internetam ilgtermiņā veicinās inovāciju, ekonomisko izaugsmi un uzlabojumus gan privātpersonu, gan uzņēmumu ikdienas dzīvē, kā arī mazinās lauku iedzīvotāju atstumtības risku.

Līdz ar to Latvijas iestādes uzskata, ka ir nepieciešams veikt grozījumus VAP Nr.SA.33324 un paredzēt atbalstu LVRTC, kompensējot ar optiskā tīkla infrastruktūras uzturēšanu saistītās izmaksas piecu gadu laika periodā, sākot no 2024.gada.

Kā papildu labuma guvēji būs elektronisko sakaru komersanti, kam piecu gadu laika periodā nebūs jāmaksā LVRTC par VAP Nr.SA.33324 ietvaros izveidotās optiskā tīkla infrastruktūras izmantošanu.

# **1. Sadaļa: Informācija par atbalsta pasākuma “Nākamās paaudzes tīkli lauku teritorijās” (SA.33324; 2011/N) ieviešanu**

## **1.1. Eiropas Komisijas 2011. gada 9. novembra lēmums un atbalsta pasākuma īstenošanas gaita**

### **1.1.1. EK lēmuma ietvars**

VAP Nr.SA.33324 ietvaros bija paredzēts sniegt atbalstu optiskās šķiedras atvilces maršrutēšanas infrastruktūras attīstīšanai un izveidei, lai varētu nodrošināt vairumtirdzniecības platjoslas pakalpojumus lauku teritorijās, kuras līdz šim netiek apkalpotas un kurās tuvākajā laikā nav plānots izveidot nākamās paaudzes tīklu.

Ieguldījumi optiskā tīkla infrastruktūrā tika paredzēti, lai veicinātu Stratēģijā „Eiropa 2020” noteiktā mērķa, kas paredz uzlabot eiropiešu piekļuvi ātram (vismaz 30 Mbit/s) un īpaši ātram (vismaz 100 Mbit/s) internetam, sasniegšanu, kā arī, lai mazinātu digitālo plaisu starp pilsētu un lauku teritorijām, sasniegšanu.

VAP Nr.SA.33324 tiek īstenota divās kārtās, kas kopā aptver laika periodu no 2012. gada 1. janvāra līdz 2023. gada 31. decembrim.

Ievērojot EK lēmumā noteikto, Latvija ir veikusi precīzu kartografēšanu un pārklājuma analīzi, kā arī sabiedrisko apspriešanos ar visām ieinteresētajām personām, un noteikusi atbalstāmās teritorijas. Informācija par VAP Nr.SA.33324 1. un 2.kārtu, tostarp atbalstāmajām teritorijām pieejama šeit

<https://www.lvrtc.lv/projekti/platjosla/platjoslas-1-karta/>

<https://www.lvrtc.lv/projekti/platjosla/platjoslas-2-karta/>

VAP Nr.SA.33324 ieviesējs ir LVRTC, kuram atbalsta programmas īstenošana tika uzticēta tieši, bez atklāta konkursa procedūras. LVRTC ir uzticēts VAP Nr.SA.33324 ietvaros izveidot publiskas piekļuves optiskā tīkla infrastruktūru.

VAP Nr.SA.33324 paredz, ka visā tīkla ekspluatācijas laikā LVRTC jānodrošina piekļuve subsidētajam tīklam vismaz pieciem ieinteresētajiem Latvijā reģistrētiem elektronisko sakaru operatoriem, pamatojoties uz vienādiem un nediskriminējošiem noteikumiem, lai elektronisko sakaru komersanti tālāk izveidotu savu piekļuves infrastruktūru (t. i., “pēdējās jūdzes” tīkla segmentu) un sniegtu platjoslas piekļuves pakalpojumus galalietotājiem.

### **1.1.2. Atbalsta pasākuma ieviešana**

VAP Nr.SA.33324 tiek īstenota divās kārtās.

VAP Nr.SA.33324 1.kārtas ietvaros no 2012.gada 1.janvāra līdz 2015.gada 31.augustam ir izveidoti 177 “vidējās jūdzes” optiskā tīkla piekļuves punkti un izbūvēta infrastruktūra 1 813 km garumā.

VAP 2.kārta ir uzsākta 2016.gadā un to plānots pabeigt līdz 2023.gada beigām. Uz VAP 2.kārtas īstenošanas sākumu tika plānots, ka pieejamā finansējuma ietvaros tiks izbūvēta infrastruktūra aptuveni 2000 km garumā un izveidoti aptuveni 220 “vidējās jūdzes” optiskā tīkla piekļuve punkti.

Uz 2023.gada 31.janvāri ar pieņemšanas un nodošanas aktiem pieņemti ekspluatācijā 261 “vidējās jūdzes” piekļuves punkts “baltajās” teritorijās, un izbūvēts optiskais tīkls, kas savienos optiskā tīkla piekļuves punktus ar administratīvo teritoriju, kur ir pieejama maģistrālā tīkla kapacitāte, vairāk kā 1938 km garumā. Līdz VAP 2.kārtas noslēgumam (2023.gada 31.decembris) plānots izbūvēt vēl vismaz 21 “vidējās jūdzes” piekļuves punktu un ap 16 km optisko kabeļu tīkla trases.

Izveidotajos optiskā tīkla piekļuves punktos ir nodrošināta iespēja vismaz pieciem elektronisko sakaru komersantiem ar vienādiem, nediskriminējošiem nosacījumiem veidot „pēdējās jūdzes” pieslēgumus, lai sniegtu interneta piekļuves pakalpojumus galalietotājiem.

Valsts atbalsta nosacījumu uzraudzībai izveidota Optiskā tīkla uzraudzības komiteja OTUK, kuras sastāvā ir šādi locekļi ar balsstiesībām:

* Satiksmes ministrijas kā nozares ministrijas pārstāvji – OTUK priekšsēdētājs un priekšsēdētāja vietnieks;
* Vides aizsardzības un reģionālās attīstības ministrijas pārstāvis;
* Latvijas Pašvaldību savienības pārstāvis;
* katra plānošanas reģiona pārstāvis (plānošanas reģionu pārstāvjiem OTUK sēdes balsošanā kopīgi ir viena balss);
* Patērētāju tiesību aizsardzības centra pārstāvis;
* Latvijas Darba devēju konfederācijas pārstāvis un Latvijas Tirdzniecības un rūpniecības kameras pārstāvis (minēto organizāciju pārstāvjiem OTUK sēdēs kopīgi ir viena balss);
* informācijas un komunikācijas tehnoloģiju nozares asociāciju pārstāvji (informācijas un komunikācijas tehnoloģiju nozares asociāciju pārstāvjiem OTUK sēdes balsošanā kopīgi ir viena balss).

OTUK sastāvā ar padomdevēja tiesībām var piedalīties Sabiedrisko pakalpojumu regulēšanas komisijas pārstāvis, Konkurences padomes pārstāvis un LVRTC pārstāvis.

OTUK sastāvā novērotāja statusā var piedalīties Finanšu ministrijas pārstāvis, Centrālās finanšu un līgumu aģentūras pārstāvis un Satiksmes ministrijas kā ES fondu atbildīgās iestādes pārstāvis. atbildīgās iestādes pārstāvis.

OTUK apstiprina izbūvējamo optiskā tīkla piekļuves punktu sarakstu, kā arī optiskā tīkla piekļuves tarifus un to noteikšanas metodiku.

Piekļuves tarifu projektā iekļaujamās pilnās izmaksas (IP) sastāv no pamatlīdzekļu nolietojuma, pamatlīdzekļu vērtības norakstījuma, pamatlīdzekļu pārvērtēšanas rezultāta un nemateriālo ieguldījumu vērtības norakstījuma (Inol), darbības izmaksām (Idarb), nodokļiem (Inod), kredītu procentu maksājumiem (Ik). Piekļuves tarifu projektā iekļauj tikai tās izmaksas, kas attiecas uz konkrētā pakalpojuma sniegšanu un ir pamatotas un aprēķinātas saskaņā ar formulu:

 IP= Inol + Idarb + Inod + Ik.

Piekļuves pakalpojuma tarifi tiek noteikti, pamatojoties uz izmaksām (nosakot pakalpojuma maksu izmaksās netiek iekļauts infrastruktūras izbūvē piesaistītais ERAF finansējums).

### **1.1.3. Nacionālā tiesiskā bāze valsts atbalsta pasākuma īstenošanai**

VAP 1.kārtas regulējums ir noteikts Ministru kabineta 2012.gada 24.janvāra noteikumos Nr.79 “Noteikumi par darbības programmas ”Infrastruktūra un pakalpojumi” papildinājuma 3.2.2.3. aktivitāti “Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)”:

Dokuments pieejams vietnē: < <https://likumi.lv/ta/id/243615-noteikumi-par-darbibas-programmas-infrastruktura-un-pakalpojumi-papildinajuma-3-2-2-3-aktivitati-elektronisko-sakaru-pakalpojum>... >.

VAP 2.kārtas regulējums ir noteikts Ministru kabineta 2015.gada 24.novembra noteikumos Nr.664 “Darbības programmas ”Izaugsme un nodarbinātība” 2.1.1. specifiskā atbalsta mērķa ”Uzlabot elektroniskās sakaru infrastruktūras pieejamību lauku teritorijās” pirmās projektu iesniegumu atlases kārtas īstenošanas noteikumi”:

Dokuments pieejams vietnē: < <https://likumi.lv/ta/id/278331-darbibas-programmas-izaugsme-un-nodarbinatiba-2-1-1-specifiska-atbalsta-merka-uzlabot-elektroniskas-sakaru-infrastrukturas> >.

VAP Nr.SA.33324 ietvaros īstenojamo projektu uzraudzību nodrošina Centrālā finanšu un līgumu aģentūra saskaņā ar 2016.gada 6.jūlijā starp Centrālo finanšu un līgumu aģentūru un LVRTC noslēgto līgumu par Eiropas Savienības fonda projekta īstenošanu Nr. 2.1.1.0/16/I/001 “Elektroniskās sakaru infrastruktūras pieejamības uzlabošana lauku teritorijās”.

### **1.1.4. VAP Nr.SA.33324 finansējums**

Kopējais VAP Nr.SA.33324 finansējums tika plānots 92,0 milj. *euro* apmērā, kas fiksēts EK lēmumā.

Kopējais VAP Nr.SA.33324 1.kārtas finansējums bija 26 421 763,39 *euro* (t.sk., ERAF finansējums 87,18% un LVRTC līdzfinansējums – 12,82%).

Kopējais VAP Nr.SA.33324 2.kārtas finansējums ir 49 734 253,0 *euro* (t.sk., ERAF finansējums  85% un LVRTC līdzfinansējums – 15%)*.*

LVRTC finansējums neietver valsts atbalstu, jo to veido LVRTC ieņēmumi.

## **1.2. Izmaiņas faktiskajā situācijā**

VAP Nr.SA.33324 ir noteikts mērķis izbūvēt optiskā tīkla infrastruktūru, savukārt piekļuves punkti ir kā pasūtījuma līgumos definēts laikā un telpā/dabā nogrieznis – infrastruktūras sākuma punkts un beigu punkts, kas nodrošina projekta izpildes pārskatāmību. Atbilstoši tehniskajām iespējām izbūvētā infrastruktūra, t.i., piekļuve veidota maksimāli tā, lai komersanti var pieslēgties jebkurā infrastruktūras vietā, kur viņiem tas ir izdevīgi, vienlaikus ievērojot normatīvo aktu regulējumu.

VAP Nr.SA.33324 ietvaros izveidotā optiskā infrastruktūra lauku teritorijās paredzēta vairumtirdzniecības pakalpojumiem.

Bija plānots, ka VAP Nr.SA.33324 ietvaros izveidoto vienu optiskā tīkla piekļuves punktu vidēji izmantos ne mazāk kā divi elektronisko sakaru komersanti. Taču, uzsākot piekļuves pakalpojumu pārdošanu, elektronisko sakaru komersantu aktivitāte bija ievērojami zemāka, salīdzinot ar sākotnējām prognozēm.

Faktiskās situācijas atšķirības no sākotnēji plānotā ir skaidrojamas ar šādiem faktoriem.

1. Zema iedzīvotāju blīvuma dēļ elektronisko sakaru komersantiem nav rentabli attīstīt “pēdējo jūdzi”. Turklāt, Latvijā ir novērojama iedzīvotāju skaita samazināšanās “baltajās teritorijās”, kurās ir izveidota optiskā tīkla infrastruktūra, t.i., elektronisko sakaru komersantiem ir samazinājies potenciālo klientu skaits, kuri pieslēgtos elektroniskā sakaru komersanta izveidotajai “pēdējās jūdzes” infrastruktūrai.

Latvija ir viena no valstīm, kur apdzīvotības nevienmērīgums, kā arī nepārtrauktā un salīdzinoši straujā iedzīvotāju skaita samazināšanās ir radījusi papildus izaicinājumus projekta īstenošanā. Pēdējo desmit gadu laikā iedzīvotāju skaits ir samazinājies par vairāk kā 200 tūkstošiem gan negatīva dabiskā pieauguma dēļ (~40%), gan emigrācijas dēļ (~60%).

1. “Pēdējās jūdzes” infrastruktūras neatmaksāšanās risks. Ņemot vērā iedzīvotāju skaita svārstības un augsto risku, ka pēc “pēdējās jūdzes” infrastruktūras izbūves elektronisko sakaru komersanta izveidotajai infrastruktūrai varētu nepieslēgties neviens galalietotājs, elektronisko sakaru komersanti sagaida, ka valsts līdzfinansēs “pēdējās jūdzes” izbūvi, tāpēc atliek nepieciešamos ieguldījumus tīklu izbūvei līdz optiskā tīkla piekļuves punktiem;
2. Pakalpojuma “vidējās jūdzes” optiskā tīkla resursu nomas tarifi ir nesamērīgi attiecībā pret pakalpojuma cenu galalietotājam un iedzīvotāju maksātspēju (piem., tādām grupām kā izglītības iestādes, bibliotēkas, pašvaldības iestādes (vai tml.), jo “vidējās jūdzes” nomas maksa tiek attiecināta uz vienu konkrēto klientu/galalietotāju). Lai veicinātu elektronisko sakaru komersantu interesi izmantot izbūvēto infrastruktūru, ir veikti vairāki pasākumi.

Piemēram, 2017. gada pirmajā ceturksnī tika pārskatīti tarifi ar mērķi palielināt elektronisko sakaru komersantu pieprasījumu pēc optiskā tīkla resursu nomas.

Neskatoties uz to, ka tika veiktas tarifu izmaiņas (tarifs tika samazināts posmiem ar garumu līdz 19 km), tas nedeva gaidīto rezultātu – būtiski nemainījās komersantu pieprasījums pēc optiskā tīkla resursu nomas. Tādēļ 2020. gadā tarifi tika mainīti atkārtoti, vēlreiz tos samazinot un pārejot uz fiksētu maksu par viena km nomu, kas nav atkarīga no iznomātā posma garuma.

Papildus tika noteiktas konkrētas īpaši atbalstāmās teritorijas (piemēram, ar ļoti zemu apdzīvotības blīvumu un kurās pēdējo 36 mēnešu laikā nav noslēgts neviens nomas līgums), kurās Pakalpojuma mēneša maksai var tikt piemērota 30% atlaide. Minētās teritorijas tiek pārskatītas kopā ar piekļuves tarifu projektu. Uz 2023. gada aprīli ir noteiktas 69 šādas teritorijas[[1]](#footnote-2). Atlaide tiek piemērota elektronisko sakaru komersantam, slēdzot vienošanos par piekļuves pakalpojuma izmantošanu konkrētajā apdzīvotajā vietā ar minimālo pakalpojuma izmantošanas laiku 36 mēneši. Atlaide piemērota 30% apmērā lietojamības paaugstināšanai.

Lai gan pēc 2020.gada tarifa izmaiņām optiskā tīkla infrastruktūras lietojamība ir palielinājusies, tomēr joprojām ir ievērojama daļa infrastruktūras un teritoriju kur pakalpojuma izmantošana nenotiek, jo elektronisko sakaru komersantiem nav ekonomiski izdevīgi sniegt pakalpojumus galalietotājiem šajās teritorijās.

Ņemot vērā veiktās tarifu izmaiņas, tehnoloģiju attīstības tendences (prasības) un optiskā tīkla izbūves prioritāšu maiņu VAP 2.kārtai, kad kā pirmo prioritāti noteica elektronisko sakaru komersantu izteiktu interesi, ir būtiski palielinājusies VAP ietvaros izbūvētās infrastruktūras lietojamība. 2020.gadā kopumā bija iznomāti 3675 km optisko šķiedru pāru, savukārt 2022.gadā - 4935 km.

Saskaņā ar noslēgtajiem priekšlīgumiem ar elektronisko sakaru komersantiem par VAP 2.kārtā izbūvētās infrastruktūras izmantošanu tiek prognozēts, ka turpmāko gadu laikā VAP ietvaros izbūvētās infrastruktūras lietojamība turpinās pieaugt, taču vairs ne tik ievērojami.



1.attēls Iznomāto optisko šķiedru pāru garums (km)

Atbilstoši 1.attēla grafikā atspoguļotajiem datiem lietojamība uz 2022.gada gada beigām bija paaugstinājusies par 1 353 km, salīdzinot ar 2021.gadu. Abās VAP kārtās kopā uz 2022.gada 31. decembri ir iznomāti 5 337 km, savukārt uz 2023.gada 1.ceturksni 6 310 km (1.kārtā - 3 149 km un 2.kārtā -3 161 km), salīdzinājumam– uz 2020.gada decembri, kopā abās kārtās izbūvētā infrastruktūra bija iznomāta 2 463 km garumā.

Neskatoties uz VAP Nr.SA.33324 ietvaros izbūvētās infrastruktūras izmantošanas progresu, tas ir vērtējams kā nepietiekošs (zems), kas savukārt neveicina nepieciešamās kvalitātes interneta piekļuves pakalpojumu pieejamību, un līdz ar to ir būtisks šķērslis lauku teritoriju attīstībai un iedzīvotāju integrācijai tajās.

VAP Nr.SA.33324 nosaka ierobežojumu LVRTC (subsidētā optiskā tīkla infrastruktūras īpašniekam un apsaimniekotājam, kurš pārstāv valsti) piedāvāt mazumtirdzniecības pakalpojumus galalietotājiem, tai skaitā vēl 20 gadus pēc VAP Nr.SA.33324 īstenošanas rezultātā izveidotās infrastruktūras pieņemšanas ekspluatācijā. Tas ir, izbūvētā optiskā tīkla īpašnieks LVRTC nav tiesīgs nodrošināt interneta piekļuves pakalpojumu (mazumtirdzniecību) sniegšanu galalietotājiem, datu pārraides piekļuves pakalpojumu sniegšanu galalietotājiem un balss telefonijas pakalpojumu sniegšanu galalietotājiem, izņemot gadījumus, kad tas ir saistīts ar valsts aizsardzības un drošības funkciju, kā arī valsts suverenitātes nodrošināšanu. Saskaņā ar EK lēmumu LVRTC ir pienākums nodrošināt brīvu vairumtirdzniecības piekļuvi elektronisko sakaru komersantiem ar vienādiem, nediskriminējošiem nosacījumiem, kuru uzdevums ir tālāk nodrošināt “pēdējās jūdzes” infrastruktūru un pakalpojuma sniegšanu galalietotājiem.

Šobrīd ir izbūvēta kvalitatīva “vidējās jūdzes” elektronisko sakaru infrastruktūra konkrētā administratīvajā teritorijā, kas ir pamatnosacījums, lai komersantam tālāk būtu iespējams izveidot “pēdējās jūdzes” pieslēgumus interneta piekļuves pakalpojumu sniegšanai brīvā tirgus konkurences apstākļos. Elektronisko sakaru komersants var veidot “pēdējās jūdzes” pieslēgumu sev ērtākajā vietā izbūvētās trases posmā, kur tas tehniski un atbilstoši VAP nosacījumiem ir iespējams, ne tikai speciāli izbūvētajos piekļuves punktos.

# **2. Sadaļa: Plānotā valsts atbalsta izvērtējums**

## **2.1. Informācija par plānoto atbalstu**

Šobrīd spēkā esošā EK lēmuma 23.punkts paredz, ka atbalsts tiek sniegts tikai būvdarbu laikā; visas turpmākās uzturēšanas un darbības izmaksas segs tīkla pārvaldītājs.

**Plānotais valsts paredz izdarīt grozījumu EK lēmumā un izteikt EK lēmuma 23.punktu šādā redakcijā:**

“(23) NGN pārvaldību un vairumtirdzniecības pakalpojumu sniegšanu pakalpojumu sniedzējiem veiks publisko tiesību juridiska persona pēc bezpeļņas principa. Būvdarbus (inženiertehniskos darbus, kabeļu kanalizācijas un tumšo optisko šķiedru ierīkošanu u. tml.) veiks privāti uzņēmēji, ko izvēlēsies minētā publisko tiesību juridiskā persona, rīkojot atklātu konkursu saskaņā ar atbilstošajiem valsts un ES iepirkuma noteikumiem. **Atbalsts tiks sniegts būvdarbu laikā un uzturēšanas un darbības izmaksas segšanai.”**

Saskaņā ar VAP Nr.SA.33324 nosacījumiem LVRTC ir jānodrošina izbūvētā optiskā tīkla uzturēšana vismaz 20 gadus pēc projekta īstenošanas rezultātā izveidotās infrastruktūras pieņemšanas ekspluatācijā, proti, līdz 2035.gadam VAP 1.kārtas ietvaros izbūvētajai infrastruktūrai un līdz 2043.gadam - VAP 2.kārtas ietvaros izbūvētajai infrastruktūrai.

Ar mērķi veicināt Eiropas Savienības un Latvijas stratēģiskajos dokumentos noteikto mērķu izpildi attiecībā uz elektronisko sakaru pakalpojumu pieejamību visā Latvijas teritorijā, tostarp, lai veicinātu informācijas tehnoloģiju pakalpojumu pieejamību un pakalpojumu kvalitātes uzlabošanu iedzīvotājiem, uzņēmumiem un sociālekonomiskajiem virzītājspēkiem valsts reģionos, ir paredzēts piešķirt valsts budžeta līdzekļus LVRTC VAP Nr.SA.33324 ietvaros izbūvētās optiskā tīkla “vidējās jūdzes” infrastruktūras uzturēšanai nepieciešamo izmaksu segšanai, ņemot vērā to, ka visiem elektronisko sakaru komersantiem, kas izmanto izbūvēto optiskā tīkla infrastruktūru platjoslas piekļuves pakalpojumu sniegšanai galalietotājiem, ir paredzēts uz 5 gadiem atcelt nomas maksu par pieslēgumu optiskā tīkla infrastruktūrai.

LVRTC kompensācijas apmērs ir plānots 520 000 EUR/gadā. Tas noteikts, pamatojoties uz prognozētajām VAP Nr.SA.33324 ietvaros izbūvētās optiskā tīkla uzturēšanas izmaksām (skatīt informāciju 1.tabulā).

1.tabula: Prognozētās VAP Nr.SA.33324 ietvaros izbūvētā optiskā tīkla uzturēšanas izmaksas (gadā)

|  |  |  |
| --- | --- | --- |
|  | **Izbūvētie km** | **3753** |
|  | **Izmaksu pozīcija** | **EUR/gadā** |
| 1. | Operatīvie izdevumi (OPEX bez personāla), attiecināmi uz tarifu | 192 468 |
| 2. | Personāla izmaksas | 317 240 |
| 3. | Nolietojums (LVRTC līdzfinansējuma apmērā) | 10 292 |
| **Kopā:** | **520 000** |

Izbūvētās optiskā tīkla infrastruktūras uzturēšanas izmaksas veido nolietojums (tikai LVRTC līdzfinansējuma daļa), personāla atalgojums un saistītie nodokļu maksājumi, transporta izmaksas, sakaru izmaksas, optiskās šķiedras kabeļu tīkla uzturēšanas izmaksas (optiskās šķiedras kabeļu tīkla bojājumu novēršanas darbi, plānotie tehniskās apkopes darbi, optiskās šķiedras kabeļu un instalācijas materiālu iegāde, VSIA “Latvijas Valsts ceļi” ierosinātās infrastruktūras pārvietošanas darbi), telemetrijas (monitoringa) sistēmas un informācijas sistēmu uzturēšanas izmaksas, personāla apmācības un kvalifikācijas celšanas izmaksas, kā arī vispārīgās izmaksas.

Kopējais valsts atbalsta apmērs (kompensācija) LVRTC sastādīs 520 000 EUR.

Viens no būtiskiem aspektiem saistībā ar VAP Nr.SA.33324 ietvaros izbūvētās infrastruktūras izmantošanu ir tas, ka atšķiras reālā situācija infrastruktūras izmantošanā attiecībā pret prognozēto, jo bija plānots, ka katrā piekļuves punktā vismaz viens elektronisko sakaru komersants veidos “pēdējās jūdzes” pieslēgumus pakalpojumu sniegšanai galalietotājiem.

Ņemot vērā, ka valsts atbalsta izstrādes gaitā, konsultējoties ar ekspertiem valsts atbalsta jomā, Satiksmes ministrija ir saņēmusi ieteikumus, ka elektronisko sakaru komersantiem atbrīvojums no nomas maksas par VAP ietvaros izbūvēto infrastruktūru būtu nosakāms tikai tajās atbalstāmajās (“baltajās teritorijās”), kur minētajai infrastruktūrai neviens elektronisko sakaru komersants nav izveidojis pieslēgumus pakalpojumu sniegšanai galalietotājiem. Līdz ar to kā papildu variants būtu izvērtējams VAP ietvaros izbūvētās infrastruktūras uzturēšanai nepieciešamo valsts budžeta finansējumu piesaistīt tikai minētajās teritorijās.

1.pielikumā pievienota izbūvētā optiskā tīkla infrastruktūras trase VAP 1.kārtā un VAP 2.kārtā kopā.

2.pielikumā atspoguļoti iznomātie optisko kabeļu posmi VAP 1.kārtā un VAP 2.kārtā kopā. 2. pielikumā ir redzamas teritorijas, kurās neviens elektronisko sakaru komersants nav izveidojis pieslēgumu izbūvētajai infrastruktūrai.

Līdzšinējā pieredze rāda, ka VAP Nr.SA.33324 ietvaros izbūvēto optiskā tīkla infrastruktūru elektronisko sakaru komersanti izmanto galvenokārt vietās, kur jau vēsturiski tiem ir bijis izveidots “pēdējās” jūdzes risinājums. Elektronisko sakaru komersanti lauku teritorijās pamatā izmanto bezvadu vai vara kabeļu tīkla risinājumus, kas neatbilst ātrgaitas platjoslas interneta prasībām, taču atbilst lauku teritoriju iedzīvotāju maksātspējai. VAP Nr.SA.33324 ietvaros izbūvētās optiskā tīkla infrastruktūras izmantošana uzlabo pakalpojumu kvalitāti galalietotājiem, bet nerada elektronisko sakaru komersantiem jaunus ieņēmumus un līdz ar to neveicina tīkla attīstību konkrētajās teritorijās un tīkla izvēršanu jaunās (neapgūtās) teritorijās.

2021.gadā piesaistot ārpakalpojumu, LVRTC veica pētījumu (turpmāk – Pētījums) par platjoslas nomas tarifu ietekmi uz galalietotājiem sniegto pakalpojumu cenām. Pētījuma vispārējais mērķis bija noskaidrot galvenos iemeslus elektronisko sakaru komersantu interesei izmantot VAP ietvaros izbūvētā platjoslas optiskā tīkla pakalpojumus un platjoslas tarifu ietekmi uz elektronisko sakaru komersantu plāniem “pēdējās jūdzes” attīstībai un galalietotāju tarifiem. Pētījuma mērķauditorija bija Latvijā reģistrētie elektronisko sakaru komersanti, kas sniedz interneta pakalpojumus galalietotājiem, un pētījuma galvenie uzdevumi ietvēra faktoru izvērtējumu, kāpēc VAP ietvaros izbūvētā infrastruktūra netiek pietiekami plaši izmantota.

Pētījuma rezultāti rāda, ka elektronisko sakaru komersantiem, pieņemot lēmumus par interneta piekļuves pakalpojumu attīstīšanu „baltajās” teritorijās, būtisks kritērijs ir pietiekams potenciālo klientu skaits konkrētajā apvidū.

Paredzams, ka Latvijā turpinot samazināties iedzīvotāju skaitam, elektronisko sakaru komersantiem interese piedāvāt pakalpojumus lauku teritorijās ar mazu iedzīvotāju skaitu būs vēl mazāka, ja netiks paredzēti papildus veicinoši pasākumi.

## **2.2. Plānotā atbalsta saderīguma analīze**

### **2.2.1. Saimnieciskās darbības, kas tiks veicinātas atbalsta rezultātā**

Tā kā lauku apvidos ir zemi ienākumi un tie ir mazapdzīvoti, Latvijā elektronisko sakaru komersantiem, kas darbojas brīvā tirgū konkurences apstākļos, komerciālā interese par “pēdējās jūdzes” izveidi ir nepietiekama, kā arī nomas maksas dēļ nav ekonomiski izdevīgi izmantot VAP Nr.SA.33324 ietvaros izbūvēto infrastruktūru interneta piekļuves pakalpojumu sniegšanai galalietotājiem.

Diferencēta pieeja nebūtu piemērojama pārmērīga administratīvā sloga dēļ un atbalsta apjoma dēļ.

Atceļot nomas maksu elektronisko sakaru komersantiem par VAP Nr.SA.33324 ietvaros izbūvētās infrastruktūras izmantošanu, tiks veicināta interneta piekļuves pakalpojumu sniegšana galalietotājiem, kā arī galalietotājiem tiks atvieglota un paātrināta piekļuve efektīviem fiksētajiem platjoslas pakalpojumiem par pieņemamām cenām.

Kā galvenie ieguvēji būs galalietotāji - iedzīvotāji, komersanti, valsts un pašvaldību institūcijas, izglītības iestādes, tiks veicināta reģionu attīstība, tostarp uzņēmējdarbība.

Atbalsts nodrošinās iespējas turpmākai Eiropas Savienības stratēģiskajiem mērķiem atbilstošu platjoslas interneta pakalpojumu pieejamību, kas:

* veicinās e-pakalpojumu attīstību;
* stiprinās Latvijas darbinieku un uzņēmumu konkurētspēju – biznesa attīstību ārpus pilsētām;
* veicinās informācijas un sakaru tehnoloģiju ieguldījumu visu tautsaimniecības nozaru izaugsmē un inovācijās, vienlaikus nodrošinot sociālo un teritoriālo kohēziju;
* veicinās jaunā multivides satura pieejamību.

Elektronisko sakaru komersantiem atceļot nomas maksu par subsidēto infrastruktūru, tiks veicināta to interese izmantot VAP Nr.SA.33324 ietvaros izbūvēto optiskā tīkla “vidējās jūdzes” infrastruktūru “pēdējās jūdzes” pieslēgumu veidošanai, lai sniegtu interneta piekļuves pakalpojumus galalietotājiem. Tādējādi tiks paaugstināta VAP Nr.SA.33324 ietvaros izbūvētās infrastruktūras lietojamība un VAP Nr.SA.33324 ietvaros veikto ieguldījumu efektivitāte (atdeve).

### **2.2.2. Stimulējošā ietekme**

Atbalstam ir stimulējoša ietekme, ja tas stimulē saņēmēju mainīt savu rīcību uz tādas konkrētas ar atbalstu atbalstītas saimnieciskās darbības attīstību, ko tas nebūtu veicis tajā pašā termiņā vai būtu veicis tikai ierobežotā vai atšķirīgā veidā vai vietā, ja atbalsts netiktu piešķirts.

EK lēmums nosaka ierobežojumu LVRTC tiesībām nodrošināt interneta piekļuves pakalpojumu sniegšanu galalietotājiem, datu pārraides piekļuves pakalpojumu sniegšanu galalietotājiem un balss telefonijas pakalpojumu sniegšanu galalietotājiem, izmantojot VAP Nr.SA.33324 izveidoto optikā tīkla infrastruktūru. Šāds ierobežojums tika noteikts, lai nodrošinātu neitralitāti un taisnīgus konkurences apstākļus.

Ierobežojums sniegt interneta piekļuves pakalpojumus, datu pārraides piekļuves pakalpojumus un balss telefonijas pakalpojumus galalietotājiem nav attiecināms vienīgi uz pakalpojumiem, kas ir saistīti ar valsts aizsardzības un drošības funkciju, valsts suverenitātes nodrošināšanu, kā arī citiem pakalpojumiem, ko nosaka normatīvajos aktos noteiktā kārtībā finansējuma saņēmējam piešķirts deleģējums, saskaņā ar kuru finansējuma saņēmējs veic valsts pārvaldes funkcijas vai uzdevumus.

Atbilstoši EK lēmuma 51. punkta (e) apakšpunktam LVRTC ir pienākums visā optiskā tīkla ekspluatācijas laikā bez diskriminācijas un ar vienādiem nosacījumiem piedāvāt vairumtirdzniecības piekļuvi elektronisko sakaru komersantiem, kas vēlas sniegt pakalpojumus galalietotājiem.

Elektronisko sakaru komersantiem nepieciešams noteikt atbrīvojumu no maksas par VAP Nr.SA.33324 izveidotās optiskā tīkla infrastruktūras lietošanu, lai veicinātu infrastruktūras izmantošanu pakalpojumu nodrošināšanai arī sociālekonomiskajiem virzītājspēkiem - skolām, pašvaldībām, bibliotēkām, u.tml. Būtībā gadījumiem, kad visas pieslēguma izmaksas gulstas uz vienu gala lietotāju.

Ar plānoto atbalsta pasākumu ir paredzams, ka elektronisko sakaru komersanti veicinās visas par valsts atbalstu izbūvētās optiskā tīkla infrastruktūras lietojamību. Vienlaikus, nav iespējams izslēgt, ka 0,00 EUR pieslēguma tarifa noteikšana joprojām nenodrošinās pieslēgumus galalietotājiem ar vienu mājsaimniecību vai vienu publisko lietotāju kā gala lietotāju.

Atbilstoši EK lēmuma 51.punkta (e) apakšpunktam LVRTC ir pienākums visā tīkla ekspluatācijas laikā bez diskriminācijas un ar vienādiem nosacījumiem piedāvāt vairumtirdzniecības piekļuvi elektronisko sakaru komersantiem, kas vēlas sniegt pakalpojumus galalietotājiem.

Saskaņā ar EK lēmumu, LVRTC nav tiesīgs nodrošināt interneta piekļuves pakalpojumu sniegšanu galalietotājiem, datu pārraides piekļuves pakalpojumu sniegšanu galalietotājiem un balss telefonijas pakalpojumu sniegšanu galalietotājiem, izmantojot VAP Nr.SA.33324 izveidoto optiskā tīkla infrastruktūru, lai nodrošinātu neitralitāti un taisnīgus konkurences apstākļus. Minētie ierobežojumi neattiecas uz pakalpojumiem, kas ir saistīti ar valsts aizsardzības un drošības funkciju, valsts suverenitātes nodrošināšanu, kā arī citiem pakalpojumiem, ko nosaka normatīvajos aktos noteiktā kārtībā finansējuma saņēmējam piešķirts deleģējums, saskaņā ar kuru finansējuma saņēmējs veic valsts pārvaldes funkcijas vai uzdevumus.

### **2.2.3. Atbalsta pozitīvā ietekme**

Uz 5 gadiem atceļot nomas maksu elektronisko sakaru komersantiem par VAP Nr.SA.33324 ietvaros izveidotā optiskā tīkla infrastruktūras izmantošanu, tiks stimulēti elektronisko sakaru komersanti veidot “pēdējās jūdzes” pieslēgumus pie VAP Nr.SA.33324 ietvaros izbūvētās infrastruktūras un līdz ar to nodrošināt galalietotājiem platjoslas piekļuves pakalpojumus ar datu pārraides ātrumu vismaz 30 Mbit/s.

Atceļot nomas maksu par VAP Nr.SA.33324 ietvaros izveidotā optiskā tīkla izmantošanu, elektronisko sakaru komersanti būs vairāk ieinteresēti izmantot VAP Nr.SA.33324 infrastruktūru šādu iemeslu dēļ:

* esošie operatori un pakalpojumu sniedzēji varēs uzlabot sniegto pakalpojumu kvalitāti, piedāvājumu galalietotājiem;
* uzlabojot pakalpojuma kvalitāti un datu pārraides jaudu, palielinās potenciālo klientu nākotnes pieprasījumu;
* izdevumi būs mazāki salīdzinājumā, ja elektronisko sakaru operatoram ir jāmaksā nomas maksa par VAP Nr.SA.33324 infrastruktūras izmantošanu
* jauniem tirgus dalībniekiem būs iespējas sākt uzņēmējdarbību pašreizējā jomā ar mazākām investīcijām.

Saskaņā ar EK lēmumu LVRTC pats nav tiesīgs nodrošināt interneta piekļuves pakalpojumu. Ievērojot EK lēmuma nosacījumus, LVRTC bez diskriminācijas nodrošina vairumtirdzniecības piekļuvi elektronisko sakaru komersantiem, kas vēlas sniegt pakalpojumus galalietotājiem. sniegšanu galalietotājiem, datu pārraides piekļuves pakalpojumu sniegšanu galalietotājiem un balss telefonijas pakalpojumu sniegšanu galalietotājiem, izmantojot VAP Nr.SA.33324 izveidoto infrastruktūru, lai nodrošinātu neitralitāti un taisnīgus konkurences apstākļus. Minētie ierobežojumi neattiecas uz pakalpojumiem, kas ir saistīti ar valsts aizsardzības un drošības funkciju, valsts suverenitātes nodrošināšanu, kā arī citiem pakalpojumiem, ko nosaka normatīvajos aktos noteiktā kārtībā finansējuma saņēmējam piešķirts deleģējums, saskaņā ar kuru finansējuma saņēmējs veic valsts pārvaldes funkcijas vai uzdevumus.

Bez valsts atbalsta netiktu nodrošināta efektīva VAP Nr.SA.33324 ietvaros izveidotās optiskā tīkla infrastruktūras izmantošana, īpaši teritorijās ar zemu iedzīvotāju blīvumu.

### **2.2.4. Nepieciešamība pēc valsts iejaukšanās – tirgus nepilnība**

VAP Nr.SA.33324 ietvaros ir izvērsts „vidējās jūdzes” optiskās šķiedras kabeļu tīkls “baltajās teritorijās”. Vienlaikus jānorāda, ka lauku apvidos iedzīvotājiem ir zemi ienākumi un šīs teritorijas ir mazapdzīvotas, līdz ar to komerciālā interese par “pēdējās jūdzes” izveidi šādās teritorijās elektronisko sakaru komersantu vidū ir nepietiekama.

Šajā teritorijās ir ļoti zema pirktspēja, līdz ar to ir problēmas nodrošināt interneta pakalpojumu pieejamību gan iedzīvotājiem, gan uzņēmumiem, gan izglītības iestādēm. VAP Nr.SA.33324 projekta ietvaros izbūvēto infrastruktūru operatori izmanto, galvenokārt, vietās, kur jau vēsturiski tiem ir bijusi izveidota infrastruktūra “pēdējās jūdzes” risinājumiem.

2020.gada pieejamie dati liecina, ka starp visām ES dalībvalstīm Latvijā bija piektais augstākais nabadzības vai sociālās atstumtības riskam pakļauto iedzīvotāju īpatsvars (25,1 % 2019. gadā un 26,2 % 2020. gadā)[[2]](#footnote-3).

Būtiska atšķirība iedzīvotāju ienākumu un pirktspējas atšķirības vērojamas reģionu dalījumā, Latgalē, piemēram, iedzīvotāju īpatsvars zem minimālo ienākumu līmeņa reģionos ir 3 reizes vairāk kā Rīgas reģionā, savukārt Vidzemes, Zemgales un Kurzemes – 2 reizes (datu avots: CSP [Iedzīvotāju īpatsvars zem minimālo ienākumu līmeņa reģionos (%) – Teritoriālā vienība un Laika periods. PxWeb (stat.gov.lv)](https://data.stat.gov.lv/pxweb/lv/OSP_PUB/START__POP__NN__NNM/NNM020/table/tableViewLayout1/)), kas liecina par atsevišķu teritoriju pamestību un ekonomiskās aktivitātes samazināšanos. Šis būtisks apstāklis, kas kavē pieprasījuma pieaugumu pēc interneta ar lielu ātrumu un neveicina optiskā tīkla un to piekļuves punktu kapacitātes pilnīgāku izmantošanu.

Būtiska ir arī Covid-19 pandēmijas radītā ilgtermiņa ietekme uz tautsaimniecību, t.sk. izmaiņām attālinātā darba un mācību vidē, tādejādi radot cita līmeņa pieprasījuma izmaiņas elektronisko sakaru kvalitātes, augšupielādes un lejupielādes ātruma un stabilitātes pieprasījumā un vajadzībās.

Neskatoties uz VAP Nr.SA.33324 ietvaros izbūvētās optiskā tīkla infrastruktūras izmantošanas efektivitātes veicināšanas pasākumiem praksē ir redzams, ka VAP Nr.SA.33324 ietvaros izbūvētās infrastruktūras izmantošanai ir nepietiekoša efektivitāte, lai nodrošinātu pieslēgumus skolām, bibliotēkām, pašvaldības iestādēm (vai tml. iestādēm), kā arī teritorijās, ar zemu iedzīvotāju skaitu un kur elektronisko sakaru komersantiem nav vēsturiski izveidots “pēdējās” jūdzes tīkls.

VAP Nr.SA.33324 1.kārtas ieviešanas stadijā (2012. – 2015. gads) tika plānots, ka vienu optiskā tīkla piekļuves punktu vidēji izmantos ne mazāk kā divi elektronisko sakaru komersanti. Taču, uzsākot piekļuves pakalpojumu pārdošanu, elektronisko sakaru komersantu aktivitāte bija ievērojami zemāka, salīdzinot ar sākotnējām prognozēm. Šāda atšķirība ir skaidrojama ar to, ka:

1. ir mazs esošo un potenciālo klientu skaits “baltajās teritorijās”, kurās ir izveidota optiskā tīkla infrastruktūra, un to pirktspēja ir zema. Vienlaikus nereti ir nepieciešamība izbūvēt papildus savienojumus, lai elektronisko sakaru komersants savienotu savu tīklu, kas nodrošina “pēdējo jūdzi”, ar VAP Nr.SA.33324 ietvaros izbūvēto optiskā tīkla infrastruktūru;
2. pakalpojuma “vidējās jūdzes” optiskā tīkla resursu noma” tarifi ir nesamērīgi attiecībā pret pakalpojuma cenu galalietotājam un iedzīvotāju maksātspēju (izglītības iestādēm, bibliotēkām, pašvaldības iestādēm (vai tml.), jo “vidējās jūdzes” nomas maksa tiek attiecināta uz vienu klientu), kā arī teritorijās, ar zemu iedzīvotāju skaitu un kur elektronisko sakaru komersantiem nav vēsturiski izveidots “pēdējās” jūdzes tīkls (papildus investīcijas, nepietiekams klientu skaits);
3. ņemot vērā pakalpojuma nodrošināšanai galalietotājiem nepieciešamās infrastruktūras izbūves neatmaksāšanās risku, komersanti sagaida, ka valsts līdzfinansēs arī “pēdējās jūdzes” izbūvi un mērķtiecīgi atliek savus ieguldījumus tīklu izbūvei līdz optiskā tīkla piekļuves punktiem;
4. izvērtēti tika arī alternatīvi finansiāli pieejamāki risinājumi “pēdējās jūdzes“ un “vidējās jūdzes” nodrošināšanai (piemēram, radio releju līnijas (RRL), vairumtirdzniecības datu pārraides risinājumi, u.c.), taču nereti šādi sniegtais pakalpojums nenodrošina Savienojamības paziņojumā[[3]](#footnote-4) noteikto stratēģisko mērķu izpildi.

Bez valsts atbalsta LVRTC uzturēšanas izdevumu segšanai nebūs iespējams atcelt nomas maksu par VAP Nr.SA.33324 ietvaros izbūvētās optiskā tīkla infrastruktūras izmantošanu. Tā rezultātā:

* saglabātos problēma ar VAP Nr.SA.33324 ietvaros izbūvētās optiskā tīkla infrastruktūras lietojamību;
* netiktu stimulēti elektronisko sakaru komersanti veikt privāto investīciju ieguldījumus “pēdējās jūdzes” attīstībai;
* tiks kavēta VAP Nr.SA.33324 pasākuma mērķa “uzlabot esošo platjoslas pakalpojumu sniegšanas kvalitāti komerciālajiem lietotājiem, kā arī privātpersonām” izpilde;
* netiks nodrošināta Eiropas Savienības un Latvijas stratēģiskajos dokumentos noteikto mērķu izpilde attiecībā uz elektronisko sakaru pakalpojumu pieejamību Latvijas lauku teritorijās.

Valsts atbalsts ir atbilstošs līdzeklis, lai izvairītos no “digitālās plaisas” starp lauku un pilsētas teritorijām, kas savukārt, var novest pie vietējo iedzīvotāju un uzņēmumu ekonomiskās un sociālās izstumtības.

### **2.2.6. Atbalsta samērīgums**

Plānotais valsts atbalsts ir samērīgs, jo nodrošina minimālās nepieciešamās investīcijas VAP Nr.SA.33324 ietvaros izveidotā optiskā tīkla infrastruktūras uzturēšanai, lai elektronisko sakaru komersantiem būtu iespēja veidot “pēdējās jūdzes” pieslēgumus interneta piekļuves pakalpojumu nodrošināšanai galalietotājiem.

LVRTC paredzētā valsts budžeta finansējuma apmērs ir 520 000 euro gadā

Plānotais valsts atbalsts ir samērīgs, jo, atceļot maksu par VAP Nr.SA.33324 ietvaros izbūvētās optiskā tīkla infrastruktūras lietošanu, elektronisko sakaru komersantiem tiks atbrīvoti līdzekļi, lai elektronisko sakaru komersanti veidotu “pēdējās jūdzes” pieslēgumus interneta piekļuves pakalpojumu nodrošināšanai galalietotājiem arī teritorijās, kurās tiem nebūtu komerciāla interese ieguldīt.

### **2.2.7. Atlases procedūra**

Atlases procedūra uz pasākumu nav attiecināma, jo ar EK lēmuma 25.punktu LVRTC ir noteikts par tīkla īpašnieku, un saskaņā ar EK lēmuma 51. punkta (b) apakšpunktu LVRTC ir atbildīgs par valsts īpašumā esošā tīkla izbūvi, uzturēšanu un pārvaldi, ieskaitot visu komerciālo operatoru piekļuves pieprasījumu pārvaldību.

Atbrīvojums no maksas (0,00 EUR tarifs) par VAP Nr.SA.33324 ietvaros izbūvētās optiskā tīkla infrastruktūras lietošanu tiks noteikts visiem elektronisko sakaru komersantiem, kas jau ir pieslēgušies un plāno pieslēgties subsidētajai optiskā tīkla infrastruktūrai.

### **2.2.8. Tehnoloģiju neitralitāte**

Pasākumā tiek nodrošināta tehnoloģiskā neitralitāte, jo elektronisko sakaru komersantiem ir iespēja izvēlēties “pēdējās jūdzes” tehnoloģiju (gan fiksēto, gan bezvadu) pakalpojumu sniegšanai, ievērojot EK lēmuma 21.punktu, kas paredz, ka elektronisko sakaru uzņēmumi paši var izlemt, kādas tehnoloģijas izmantos (piemēram, ADSL [Asymmetric Digital Subscriber Line], kabeļus, bezvadu vai mobilos tīklus), lai nodrošinātu pieslēgumu saviem galalietotājiem.

### **2.2.5. Pētījumi / sabiedriskā apspriešana / regulatīvo iestāžu atzinumi**

2021.gadā LVRTC veica Pētījumu par platjoslas nomas tarifu ietekmi uz galalietotājiem sniegto pakalpojumu cenām. Pētījuma vispārējais mērķis bija noskaidrot galvenos iemeslus elektronisko sakaru komersantu interesei izmantot VAP ietvaros izbūvētā platjoslas optiskā tīkla pakalpojumus un platjoslas tarifu ietekmi uz elektronisko sakaru komersantu plāniem “pēdējās jūdzes” attīstībai un galalietotāju tarifiem. Pētījuma mērķauditorija bija Latvijā reģistrētie elektronisko sakaru komersanti, kas sniedz interneta pakalpojumus galalietotājiem, un pētījuma galvenie uzdevumi ietvēra faktoru izvērtējumu, kāpēc VAP ietvaros izbūvētā infrastruktūra netiek pietiekami plaši izmantota.

Pētījuma rezultāti rāda, ka elektronisko sakaru komersantiem, pieņemot lēmumus par interneta piekļuves pakalpojumu attīstīšanu „baltajās” teritorijās, būtisks kritērijs ir pietiekams potenciālo klientu skaits konkrētajā apvidū

**1.attēls. Elektronisko sakaru komersantu lēmumus ietekmējošie faktoru ranžējuma indekss**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| *Vidējais indekss skalā no 0 (nav iekļauts 3 svarīgāko vidū) līdz 10 (vissvarīgākais).*

|  |  |
| --- | --- |
|  | Svaru koeficients |
| Pirmais svarīgākais | 10 |
| Otrais svarīgākais | 2/3\*10 |
| Trešais svarīgākais | 1/3\*10 |
| Nav iekļauts | 0 |

 |  |

Pakalpojuma ““vidējās jūdzes” optisko tīklu resursu noma” un “pēdējās jūdzes” infrastruktūras izveides izmaksas arī ir svarīgi faktori un tie ir jāņem vērā, ka šie faktori tieši korelē ar klientu skaitu, proti, jo lielāks klientu skaits, jo pārējo faktoru ietekme ir mazāka, tomēr to nozīme būtiski pieaug pie zema potenciālo klientu skaita. Paredzams, ka, turpinot samazināties iedzīvotāju skaitam, elektronisko sakaru komersantiem interese piedāvāt pakalpojumus lauku teritorijās ar mazu iedzīvotāju skaitu būs vēl mazāka, ja netiks paredzēti papildus veicinoši pasākumi.

Tarifu dārdzību un līdz ar to nepiemērotību faktiskajai tirgus situācijai “baltajās teritorijās” apliecina arī iepriekš minētā pētījuma rezultāti, kur “Vidējās jūdzes optiskās tīkla resursu nomas” tarifu par šī brīža apstākļiem piemērotu vērtē 19% respondentu, savukārt 81% respondents tarifu vērtē kā augstu vai pārāk augstu (atbilstoši 25% un 56%).

**2.attēls. Tarifu vērtējums**

*****Izslēgtas nenoteiktās atbildes*

Atbilžu komentāros vairāki respondenti (intervijas veidā aptaujātie elektronisko sakaru komersanti) ir norādījuši pakalpojuma “vidējās jūdzes” tīkla resursu noma” tarifu vērtējuma saistību ar potenciālo klientu skaitu un to, ka dažādām teritorijām tarifa atbilstības vērtējums var būt atšķirīgs atkarībā no situācijas konkrētajā apdzīvotajā vietā.

Komentāri „*Nav skaidrs cik lietotāju izmantos šo pieslēgumu. Ja tas ir viens lietotājs, tad nesamērīgi, ja 10, tad ciešami.”*

 *„Jo apdzīvotā vieta tālāk, jo grūtāk sabalansēt izdevumus ar ieņēmumiem.”*

 *„Atbilstošs tarifs, bet potenciālo klientu skaits nav tik liels, lai varētu atļauties nomāt optiskās dzīslas attālākajos reģionos*.”

Pašreizējais pakalpojuma tarifs atrodas pieprasījuma līknes salīdzinoši zemas elastības segmentā un saskaņā ar tarifa jutīguma mērījumu neiekļaujas komercdarbības apstākļiem „baltajās teritorijās” atbilstoša optimāla intervāla robežās, vismaz divkārt pārsniedzot tā augšējo robežvērtību.

### **2.2.9. Vairumtirdzniecības piekļuve**

Saskaņā ar EK lēmuma 30.punktu tīkla īpašniekam LVRTC jānodrošina visi pakalpojumu sniedzēji ar vairumtirdzniecības optiskās šķiedras nomas pakalpojumu, ievērojot vienādus nosacījumus visā tīkla ekspluatācijas laikā. Šis nosacījums tiks attiecināts arī uz elektronisko sakaru komersantiem, kas vēlēsies izmantot VAP Nr.SA.33324 ietvaros izbūvēto optiskā tīkla infrastruktūru arī pēc nomas maksas atbrīvojuma ieviešanas.

Prognozējams, ka trīs līdz piecu gadu periodā pēc nomas maksas atcelšanas visās “baltajās teritorijās” VAP ietvaros izbūvētajai infrastruktūrai pieslēgumu būs izveidojis vismaz viens elektronisko sakaru komersants. Ņemot vērā, ka infrastruktūra ir pieejama brīvas konkurences apstākļos, jebkuram komersantam uz vienādiem nosacījumiem ir pieejama par valsts atbalstu izbūvētā infrastruktūra.

### **2.2.10. Galalietotāji**

Galalietotājiem tiks nodrošināti platjoslas, tostarp interneta piekļuves pakalpojumi atbilstoši tirgus situācijai, jo ir jāņem vērā, ka pakalpojum galalietotājiem tiek nodrošināti brīvā tirgū konkurences apstākļos. Ievērojot Latvijas teritorijas nevienmērīgo apdzīvotību, lielākajam iedzīvotāju īpatsvaram, koncentrējoties Rīgā un citās republikas pilsētās, ir svarīgi arī lauku teritorijās nodrošināt to iedzīvotājiem konkurētspējīgu, modernu piekļuvi internetam ar līdzvērtīgu datu pārraides ātrumu kā pilsētās.

### **2.2.11. Pakāpeniska ar atbalsta pasākumu aptverto apgabalu izslēgšana**

Valsts atbalsta pasākuma ilgums ir 5 gadi. Pēc šī perioda tiks veikts izvērtējums par nepieciešamību turpināt valsts atbalsta pasākumu.

### **2.2.12. Atsevišķa grāmatvedības uzskaites vešana**

Prasība par atsevišķu grāmatvedības uzskaites vešanu par finansējuma izlietojumu projektā, nodalot tā ietvaros veiktās darbības no citas saimnieciskās darbības ir nostiprināta VAP 1.kārtas un VAP 2.kārtas nacionālajā regulējumā - MK noteikumos Nr.79 un MK noteikumos Nr.664, un tā tiks turpināta.

### **2.2.13. Atbalsta pārmaksas atmaksāšana**

Prasība par atbalsta pārmaksas atmaksāšanu ir nostiprināta VAP 1.kārtas un VAP 2.kārtas nacionālajā regulējumā - MK noteikumos Nr.79 un MK noteikumos Nr.664. Vienlaikus atzīmējams, ka LVRTC negūst peļņu no VAP Nr.SA.33324 ietvaros izbūvētās infrastruktūras iznomāšanas. Ikgadējie pārskati tiek sniegti Satiksmes ministrijai kopš 2016.gada un tos izvērtējot, pēc iesniegtajiem peļņas zaudējumu aprēķiniem, ir skaidri redzams, ka no VAP ietvaros izbūvētās infrastruktūras nomas pakalpojumiem netiek gūta peļņa, tieši otrādi - ir zaudējumi.

Prasība par atbalsta pārmaksas atmaksāšanu ir nostiprināta VAP Nr.SA.33324 nacionālajā regulējumā - MK noteikumos Nr.79 (VAP 1.kārtai) un MK noteikumos Nr.664 (VAP 2.kārtai), un tā tiks turpināta. Vienlaikus atzīmējams, ka LVRTC negūst kumulatīvo peļņu no VAP Nr.SA.33324 ietvaros izbūvētās infrastruktūras iznomāšanas.

3.1. sadaļā norādītā metodika nodrošina, ka tiek segtas tikai faktiskās infrastruktūras uzturēšanas izmaksas, nodrošinot, ka pārmaksa nav iespējama. Pēc atbalsta termiņa (5 gadiem) beigām tiks izvērtēta faktiskā situācija.

### **2.2.14. Atbalsta pārredzamība**

Atbalsta pārredzamības prasības tiks nodrošinātas atbilstoši Ministru kabineta 2016. gada 21. jūnija noteikumiem Nr. 386 “Kārtība, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības”[[4]](#footnote-5) un Komisijas paziņojumam “Pamatnostādnes par valsts atbalstu platjoslas tīkliem 2023/C 36/01”.

### **2.2.15. Atbalsta negatīvā ietekme uz konkurenci un tirdzniecību**

Atbalsts tiks sniegts visiem elektronisko sakaru komersantiem, kuri izmanto vai plānos izmantot VAP Nr.SA.33324 ietvaros izbūvēto optiskā tīkla infrastruktūru.

Pēc būtības konkurence nepastāv, jo nav konkurējošas infrastruktūras subsidētajai infrastruktūrai, ņemot vērā, ka VAP Nr.SA.33324 ietvaros infrastruktūra izbūvēta “baltajās teritorijās”.

Atbalsta pasākumam ir ļoti būtiska ietekme uz Eiropas Savienības stratēģiskajos dokumentos noteikto mērķu izpildi digitalizācijas jomā.

1. Informāciju par apstiprinātajām atbalstāmajām teritorijām skatīt vietnē: < <https://www.lvrtc.lv/wp-content/uploads/2021/10/Atbalstamas-teritorijas_2021.pdf> >. [↑](#footnote-ref-2)
2. Datu avots: CSP NABADZĪBAS RISKS UN SOCIĀLĀ ATSTUMTĪBA LATVIJĀ. 2021. gada EU-SILC apsekojuma rezultāti [↑](#footnote-ref-3)
3. Komisijas Paziņojums Eiropas Parlamentam, Padomei, Eiropas Ekonomikas un Sociālo Lietu Komitejai un Reģionu Komitejai “Konkurētspējīga digitālā vienotā tirgus savienojamība. Virzība uz Eiropas Gigabitu sabiedrību”. Pieejams vietnē < <https://eur-lex.europa.eu/legal-content/LV/TXT/?uri=CELEX%3A52016DC0587> >. [↑](#footnote-ref-4)
4. Pieejams vietnē: < <https://likumi.lv/ta/id/283094-kartiba-kada-publice-informaciju-par-sniegto-komercdarbibas-atbalstu-un-pieskir-un-anule-elektroniskas-sistemas-lietosanas-ties>... >. [↑](#footnote-ref-5)